CELEX: 
Language: el
Date: 2017-09-04 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ σχετικά με την αντικατάσταση του παραρτήματος VII της οδηγίας 2012/34/ΕΕ του Ευρωπαϊκού Κοινοβουλίου και του Συμβουλίου για τη δημιουργία ενιαίου ευρωπαϊκού σιδηροδρομικού χώρου

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η πράξη αποσκοπεί στην καλύτερη αξιοποίηση της υφιστάμενης σιδηροδρομικής υποδομής με την αύξηση της ευελιξίας και της προβλεψιμότητας στην κατάρτιση των πινάκων δρομολογίων και με τη μείωση της ανάγκης τροποποίησης των σιδηροδρομικών διαδρομών μετά την κατανομή τους, ιδίως για διασυνοριακές σιδηροδρομικές υπηρεσίες. Η σιδηροδρομική υποδομή είναι απαραίτητη για την παροχή των υπηρεσιών σιδηροδρομικών μεταφορών, των οποίων τη χωρητικότητα οφείλει να κατανέμει ο διαχειριστής υποδομής κατά τρόπο που δεν εισάγει διακρίσεις.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Το ζήτημα αποτέλεσε αντικείμενο διαβούλευσης στο επίπεδο του διαλόγου των σιδηροδρομικών επιχειρήσεων, καθώς και με τους διαχειριστές υποδομών στις συνεδριάσεις PRIME το 2016. Η ομάδα εμπειρογνωμόνων σχετικά με την πρόσβαση στην αγορά των σιδηροδρομικών μεταφορών εξέτασε διαδοχικά σχέδια της πράξης σε δύο ολοήμερες συνεδριάσεις αφιερωμένες στο θέμα το φθινόπωρο του 2016. Είχε προσκληθεί το Ευρωπαϊκό Κοινοβούλιο. Η RailNetEurope, η ένωση συνεργασίας των διαχειριστών υποδομής όσον αφορά την κατανομή χωρητικότητας, ζήτησε τη γνώμη των μελών της και κοινοποίησε τα συμπεράσματα στις υπηρεσίες της Επιτροπής τον Ιανουάριο του 2017. Το κείμενο υποβλήθηκε σε δημόσια διαβούλευση που διήρκησε τέσσερις εβδομάδες, από τις 17 Μαρτίου έως τις 14 Απριλίου 2017. Στο πλαίσιο των διαφόρων αυτών διαβουλεύσεων υποβλήθηκαν 31 απαντήσεις. Οι παραληφθείσες παρατηρήσεις συγκεντρώθηκαν, αναλύθηκαν και απαντήθηκαν στην τρίτη συνεδρίαση της ομάδας εμπειρογνωμόνων σχετικά με την πρόσβαση στην αγορά σιδηροδρομικών μεταφορών που πραγματοποιήθηκε στις 23 Ιουνίου 2017. Είχε προσκληθεί το Ευρωπαϊκό Κοινοβούλιο και στη συνεδρίαση παρέστη η Γραμματεία του Συμβουλίου. Τα πρακτικά των συνεδριάσεων της ομάδας εμπειρογνωμόνων δημοσιεύονταν μετά από κάθε γύρο διαβούλευσης και λαμβάνονταν υπόψη οι παρατηρήσεις όπου χρειαζόταν.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η πράξη επιδιώκει τους τρεις ακόλουθους στόχους: 1) προβλέπει διαδικασία για αίτηση και κατανομή της χωρητικότητας υποδομής από το τέλος της ετήσιας περιόδου υποβολής αιτημάτων έως τη μεταβολή του πίνακα δρομολογίων τον Δεκέμβριο· 2) απαιτείται από τους διαχειριστές υποδομής να συμβουλεύονται τους αιτούντες πριν από τη δέσμευση χωρητικότητας για συντήρηση των τροχιών· 3) απαγορεύει ορισμένες πρακτικές μειονεκτικής μεταχείρισης των συρμών που διασχίζουν διαφορετικά δίκτυα, ιδίως σε εσωτερικά ενωσιακά σύνορα·
            
            
               ΚΑΤ’ ΕΞΟΥΣΙΟΔΟΤΗΣΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 4.9.2017
            
            
               σχετικά με την αντικατάσταση του παραρτήματος VII της οδηγίας 2012/34/ΕΕ του Ευρωπαϊκού Κοινοβουλίου και του Συμβουλίου για τη δημιουργία ενιαίου ευρωπαϊκού σιδηροδρομικού χώρου
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου
                  1
               , και ιδίως το άρθρο 43 παράγραφος 2,
            
            
               Εκτιμώντας τα ακόλουθα:
            
            
               (1)Οι διαδικασίες κατανομής της χωρητικότητας θα πρέπει να καθίστανται διαφανείς και παράλληλα να συνεκτιμάται η αποτελεσματικότητα της διαδικασίας κατανομής, καθώς και οι επιχειρησιακοί προβληματισμοί όλων των ενδιαφερόμενων μερών τα οποία αφορά η χρήση και η συντήρηση της σιδηροδρομικής υποδομής.  
            
            
               (2)Οι αιτούντες κατανομή χωρητικότητας υποδομής θα πρέπει να είναι σε θέση να υποβάλουν αιτήματα ενσωμάτωσης χωρητικότητας στον ετήσιο πίνακα δρομολογίων από την προθεσμία υποβολής των αιτημάτων για ενσωμάτωση στο σχέδιο πίνακα δρομολογίων έως πριν από τη μεταβολή του πίνακα δρομολογίων. 
            
            
               (3)Μετά την κατανομή των σιδηροδρομικών διαδρομών, στα συμβατικά δικαιώματα του αιτούντος θα περιλαμβάνεται το δικαίωμα να απορρίπτει ή να εγκρίνει αιτήματα αναπρογραμματισμού από μέρους του διαχειριστή υποδομής. 
            
            
               (4)Προσωρινοί περιορισμοί χωρητικότητας είναι απαραίτητοι για να διατηρούνται η υποδομή και ο εξοπλισμός σε καλή κατάσταση και για να καταστεί δυνατή η ανάπτυξη των υποδομών σύμφωνα με τις ανάγκες της αγοράς.
            
         
         
            
               (5)Οι αιτούντες πρέπει να πληροφορούνται εγκαίρως επικείμενους περιορισμούς χωρητικότητας, ώστε να έχουν τη δυνατότητα να προσαρμόζουν τις δραστηριότητές τους, καθώς και τις ανάγκες μεταφορών σύμφωνα με τους περιορισμούς χωρητικότητας υποδομής. Εάν οι πληροφορίες για επικείμενους περιορισμούς χωρητικότητας δημοσιεύονται κατά την έναρξη της περιόδου υποβολής αιτημάτων ενσωμάτωσης χωρητικότητας στον ετήσιο πίνακα δρομολογίων, αναμένεται ότι θα υπάρχει μικρότερη ανάγκη αναπρογραμματισμού των σιδηροδρομικών διαδρομών που έχουν ήδη κατανεμηθεί. 
            
            
               (6)Κατά την επιλογή μεταξύ των διαφόρων εναλλακτικών λύσεων περιορισμού της χωρητικότητας, οι διαχειριστές υποδομής οφείλουν να λαμβάνουν υπόψη όχι μόνο τις δικές τους δαπάνες, αλλά και τους εμπορικούς και επιχειρησιακούς περιορισμούς των ενδιαφερόμενων αιτούντων, καθώς και τους κινδύνους που ενέχει η στροφή προς τρόπους μεταφοράς λιγότερο φιλικούς προς το περιβάλλον. 
            
            
               (7)Οι διαχειριστές υποδομής θα πρέπει να καθορίζουν, να δημοσιεύουν και να εφαρμόζουν διαφανή κριτήρια όσον αφορά την εκτροπή των συρμών και την κατανομή περιορισμένης χωρητικότητας σε διάφορους τύπους κυκλοφορίας. Μπορούν να προβαίνουν στις ενέργειες αυτές από κοινού ή μεμονωμένα για τους περιορισμούς χωρητικότητας που θέτουν. 
            
            
               (8)Οι διαχειριστές υποδομής οφείλουν να προσαρμόσουν τις οικείες δηλώσεις δικτύου και τις διαδικασίες κατάρτισης πινάκων δρομολογίων, ώστε να εξασφαλιστεί έγκαιρη συμμόρφωση προς τους νέους κανόνες σχετικά με τους περιορισμούς χωρητικότητας, όπως αυτοί εισάγονται με την παρούσα απόφαση.
            
            
               (9)Όσον αφορά τις σιδηροδρομικές λειτουργίες που διασχίζουν περισσότερα του ενός δίκτυα, οι οικείοι διαχειριστές υποδομής οφείλουν να συντονίζονται, ώστε να ελαχιστοποιούνται οι επιπτώσεις των περιορισμών χωρητικότητας στην κυκλοφορία και να συγχρονίζονται τα έργα σε συγκεκριμένη διαδρομή ή να αποφεύγονται περιορισμοί χωρητικότητας σε παρακαμπτήριες διαδρομές. 
            
            
               (10)Για λόγους νομικής σαφήνειας και λαμβανομένου υπόψη του πλήθους των τροποποιήσεων που πρέπει να γίνουν στο παράρτημα VII της οδηγίας 2012/34/EΕ, είναι σκόπιμο το εν λόγω παράρτημα να αντικατασταθεί στο σύνολό του. Επιπλέον, προκειμένου να απλουστευτεί το κανονιστικό πλαίσιο, η κατ’ εξουσιοδότηση απόφαση είναι η ενδεδειγμένη νομική πράξη, καθώς επιβάλλει σαφείς και λεπτομερείς κανόνες που δεν απαιτούν μεταφορά στο εθνικό δίκαιο των κρατών μελών, διασφαλίζοντας ταχεία ενιαία εφαρμογή σε ολόκληρη την Ένωση.
            
            
               (11)Ως αποτέλεσμα του χρονοδιαγράμματος μεταβολής του πίνακα δρομολογίων σύμφωνα με το σημείο 2 του παραρτήματος της παρούσας απόφασης και των χρονικών περιθωρίων για τον συντονισμό, τη διαβούλευση και τη δημοσίευση των περιορισμών χωρητικότητας που αναφέρονται στα σημεία 8 έως 11 του παραρτήματος της παρούσας απόφασης, οι διαχειριστές υποδομής θα είναι απλώς σε θέση να συμμορφωθούν για πρώτη φορά με τις απαιτήσεις των σημείων 8 έως 11 ως προς τη μεταβολή του πίνακα δρομολογίων που θα αρχίσει να ισχύει τον Δεκέμβριο του 2019 όσον αφορά τον δεύτερο γύρο δημοσίευσης και τον Δεκέμβριο του 2020 όσον αφορά τον πρώτο γύρο δημοσίευσης, με τις απαιτήσεις του σημείου 12 ως προς τη μεταβολή του πίνακα δρομολογίων που θα αρχίσει να ισχύει τον Δεκέμβριο του 2018 και με τις απαιτήσεις των σημείων 14 έως 17 ως προς τη μεταβολή του πίνακα δρομολογίων που θα αρχίσει να ισχύει τον Δεκέμβριο του 2018.
            
            
               (12)Συνεπώς, η οδηγία 2012/34/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Το παράρτημα VII της οδηγίας 2012/34/ΕΕ αντικαθίσταται από το κείμενο του παραρτήματος της παρούσας απόφασης. 
            
            
               Άρθρο 2
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. 
            
            
               Βρυξέλλες, 4.9.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 343 της 14.12.2012, σ. 32.
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               της
            
            
               ΚΑΤ’ ΕΞΟΥΣΙΟΔΟΤΗΣΗ ΑΠΟΦΑΣΗΣ ΤΗΣ ΕΠΙΤΡΟΠΗΣ
            
            
               σχετικά με την αντικατάσταση του παραρτήματος VII της οδηγίας 2012/34/ΕΕ του Ευρωπαϊκού Κοινοβουλίου και του Συμβουλίου για τη δημιουργία ενιαίου ευρωπαϊκού σιδηροδρομικού χώρου 
            
            
               «Παράρτημα VII
            
            
               ΧΡΟΝΟΔΙΑΓΡΑΜΜΑ ΤΗΣ ΔΙΑΔΙΚΑΣΙΑΣ ΚΑΤΑΝΟΜΗΣ
            
            
               (αναφερόμενο στο άρθρο 43)
            
            
            
               (1)Ο πίνακας δρομολογίων καταρτίζεται μία φορά ανά ημερολογιακό έτος.
            
            
               (2)Η μεταβολή του πίνακα δρομολογίων πραγματοποιείται τα μεσάνυχτα του δεύτερου Σαββάτου του Δεκεμβρίου. Εφόσον γίνονται αναπροσαρμογές μετά τον χειμώνα, ιδίως για να ληφθούν υπόψη, κατά περίπτωση, αλλαγές δρομολογίων της επιβατικής κυκλοφορίας σε περιφερειακό επίπεδο, αυτές πραγματοποιούνται τα μεσάνυχτα του δεύτερου Σαββάτου του Ιουνίου, καθώς και, κατά περίπτωση, σε άλλες χρονικές στιγμές μεταξύ των ημερομηνιών αυτών. Οι διαχειριστές υποδομής μπορούν να συμφωνήσουν σε διαφορετικές ημερομηνίες και, στην περίπτωση αυτή, ενημερώνουν την Επιτροπή σε περίπτωση που ενδέχεται να επηρεαστεί η διεθνής κυκλοφορία. 
            
            
               (3)Η προθεσμία παραλαβής των αιτημάτων χωρητικότητας προς ενσωμάτωση στον πίνακα δρομολογίων δεν υπερβαίνει τους δώδεκα μήνες πριν από τη μεταβολή του πίνακα δρομολογίων. Αιτήματα που παραλαμβάνονται μετά τη λήξη της προθεσμίας εξετάζονται επίσης από τον διαχειριστή υποδομής. 
            
            
               (4)Το αργότερο 11 μήνες πριν από τη μεταβολή του πίνακα δρομολογίων, οι διαχειριστές υποδομής εξασφαλίζουν ότι έχουν καταρτιστεί προσωρινά διεθνή σιδηροδρομικά δρομολόγια σε συνεργασία με άλλους αρμόδιους διαχειριστές υποδομής. Οι διαχειριστές υποδομής εξασφαλίζουν, κατά το δυνατόν, ότι τα δρομολόγια αυτά τηρούνται κατά τις μετέπειτα διαδικασίες. 
            
            
               (5)Ο διαχειριστής υποδομής καταρτίζει και δημοσιεύει σχέδιο πίνακα δρομολογίων το αργότερο τέσσερις μήνες μετά τη λήξη της πρώτης προθεσμίας που αναφέρεται στο σημείο 3. 
            
            
               (6)Ο διαχειριστής υποδομής αποφασίζει σχετικά με τα αιτήματα που παραλαμβάνει μετά τη λήξη της αναφερόμενης στο σημείο 3 προθεσμίας, σύμφωνα με διαδικασία που δημοσιεύεται στη δήλωση δικτύου. 
            
            
               Ο διαχειριστής υποδομής μπορεί να αναπρογραμματίσει κατανεμηθείσα σιδηροδρομική διαδρομή, εάν είναι αναγκαίο για να εξασφαλιστεί ο καλύτερος δυνατός συνδυασμός όλων των αιτημάτων κατανομής σιδηροδρομικών διαδρομών και εφόσον εγκριθεί από τον αιτούντα στον οποίο είχε κατανεμηθεί η διαδρομή. Ο διαχειριστής υποδομής επικαιροποιεί το σχέδιο πίνακα δρομολογίων το αργότερο έναν μήνα πριν από τη μεταβολή του πίνακα δρομολογίων, ώστε να συμπεριληφθούν όλες οι σιδηροδρομικές διαδρομές που κατανεμήθηκαν μετά την αναφερόμενη στο σημείο 3 προθεσμία. 
            
            
               (7)Στην περίπτωση αμαξοστοιχιών διερχόμενων από ένα δίκτυο σε άλλο οι οποίες φθάνουν με εκτιμώμενη καθυστέρηση έως 10 ωρών και, από τις 14 Δεκεμβρίου 2019, έως 18 ωρών, ο διαχειριστής υποδομής του άλλου δικτύου δεν θεωρεί τη σιδηροδρομική διαδρομή ματαιωθείσα, ούτε ζητεί την εφαρμογή άλλης σιδηροδρομικής διαδρομής, ακόμη και εάν αποφασίσει να κατανείμει διαφορετική σιδηροδρομική διαδρομή, εκτός εάν ο αιτών ενημερώσει τον διαχειριστή υποδομής ότι η αμαξοστοιχία δεν θα εισέλθει στο άλλο δίκτυο. Ο διαχειριστής υποδομής ανακοινώνει αμελλητί στον αιτούντα την επικαιροποιημένη ή τη νέα σιδηροδρομική διαδρομή, καθώς και, εάν διαφέρει, τη σύνδεση μεταξύ του αριθμού της εν λόγω σιδηροδρομικής διαδρομής και του αριθμού της ματαιωθείσας σιδηροδρομικής διαδρομής.
            
            
               (8)Όσον αφορά τους προσωρινούς περιορισμούς χωρητικότητας των σιδηροδρομικών γραμμών, λόγω για παράδειγμα έργων υποδομής, καθώς και συναφών περιορισμών ταχύτητας, φορτίου ανά άξονα, μήκους αμαξοστοιχίας, έλξης ή περιτυπώματος ελεύθερης διατομής («περιορισμοί χωρητικότητας»), με διάρκεια μεγαλύτερη των επτά συνεχόμενων ημερών και για τους οποίους ματαιώνεται, εκτρέπεται ή αντικαθίσταται με άλλους τρόπους μεταφοράς άνω του 30 % του εκτιμώμενου ημερήσιου όγκου κυκλοφορίας σιδηροδρομικής γραμμής, οι αρμόδιοι διαχειριστές υποδομής δημοσιεύουν όλους τους περιορισμούς χωρητικότητας και τα προκαταρκτικά αποτελέσματα διαβούλευσης με τους αιτούντες, εφόσον είναι γνωστά, για πρώτη φορά τουλάχιστον 24 μήνες πριν από τη μεταβολή του πίνακα δρομολογίων και για δεύτερη φορά, σε επικαιροποιημένη μορφή, τουλάχιστον 12 μήνες πριν από την εν λόγω μεταβολή. 
            
            
               (9)Σε περίπτωση που οι επιπτώσεις των περιορισμών χωρητικότητας δεν αφορούν μόνον ένα δίκτυο, οι αρμόδιοι διαχειριστές υποδομής δημιουργούν επίσης μηχανισμό για την από κοινού εξέτασή τους με τους ενδιαφερόμενους αιτούντες, τις ενώσεις διαχειριστών υποδομής που αναφέρονται στο άρθρο 40 παράγραφος 1 και τους κύριους ενδιαφερόμενους φορείς εκμετάλλευσης εγκαταστάσεων για την παροχή υπηρεσιών, πριν από τη δημοσίευση των εν λόγω περιορισμών για πρώτη φορά, εκτός εάν οι διαχειριστές υποδομής και οι αιτούντες συμφωνήσουν ότι δεν χρειάζεται τέτοιος μηχανισμός. Αυτή η από κοινού εξέταση συμβάλλει στην κατάρτιση πινάκων δρομολογίων, καθώς και παρακαμπτήριων διαδρομών. 
            
            
               (10)Κατά τη δημοσίευση των περιορισμών χωρητικότητας για πρώτη φορά σύμφωνα με το σημείο 8, ο διαχειριστής υποδομής συμβουλεύεται τους αιτούντες και τους κύριους ενδιαφερόμενους φορείς εκμετάλλευσης εγκαταστάσεων για την παροχή υπηρεσιών σχετικά με τους περιορισμούς χωρητικότητας. Όταν απαιτείται συντονισμός σύμφωνα με το σημείο 11 μεταξύ της πρώτης και της δεύτερης δημοσίευσης των περιορισμών χωρητικότητας, ο διαχειριστής υποδομής συμβουλεύεται για δεύτερη φορά τους αιτούντες και τους κύριους ενδιαφερόμενους φορείς εκμετάλλευσης εγκαταστάσεων παροχής υπηρεσιών από το τέλος του εν λόγω συντονισμού έως τη δεύτερη δημοσίευση του περιορισμού της χωρητικότητας. 
            
         
         
            
               (11)Πριν από τη δημοσίευση των περιορισμών χωρητικότητας σύμφωνα με το σημείο 8, εάν οι επιπτώσεις των περιορισμών χωρητικότητας δεν αφορούν μόνον ένα δίκτυο, οι αρμόδιοι διαχειριστές υποδομής, συμπεριλαμβανομένων των διαχειριστών υποδομής που ενδέχεται να θιγούν από την εκτροπή αμαξοστοιχιών, συντονίζουν μεταξύ τους τους περιορισμούς χωρητικότητας που θα μπορούσαν να συνεπάγονται ματαίωση, εκτροπή σιδηροδρομικής διαδρομής ή αντικατάσταση με άλλους τρόπους μεταφοράς. 
            
            
               Ο συντονισμός πριν από τη δεύτερη δημοσίευση ολοκληρώνεται:
            
            
               α)το αργότερο 18 μήνες πριν από τη μεταβολή του πίνακα δρομολογίων εάν ματαιωθεί, εκτραπεί ή αντικατασταθεί με άλλους τρόπους μεταφοράς άνω του 50 % του εκτιμώμενου ημερήσιου όγκου κυκλοφορίας σιδηροδρομικής γραμμής, για διάρκεια μεγαλύτερη των 30 συνεχόμενων ημερών·
            
            
               β)το αργότερο 13 μήνες και 15 ημέρες πριν από τη μεταβολή της περιόδου του πίνακα δρομολογίων εάν ματαιωθεί, εκτραπεί ή αντικατασταθεί με άλλους τρόπους μεταφοράς άνω του 30 % του εκτιμώμενου ημερήσιου όγκου κυκλοφορίας σιδηροδρομικής γραμμής, για διάρκεια μεγαλύτερη των επτά συνεχόμενων ημερών·
            
            
               γ)το αργότερο 13 μήνες και 15 ημέρες πριν από τη μεταβολή της περιόδου του πίνακα δρομολογίων εάν ματαιωθεί, εκτραπεί ή αντικατασταθεί με άλλους τρόπους μεταφοράς άνω του 50 % του εκτιμώμενου ημερήσιου όγκου κυκλοφορίας σιδηροδρομικής γραμμής, για διάρκεια έως επτά συνεχόμενων ημερών. 
            
            
               Εφόσον απαιτείται, οι διαχειριστές υποδομής καλούν τους αιτούντες που δραστηριοποιούνται στις σχετικές γραμμές και τους κύριους ενδιαφερόμενους φορείς εκμετάλλευσης εγκαταστάσεων για την παροχή υπηρεσιών να συμμετάσχουν στον εν λόγω συντονισμό.
            
            
               (12)Όσον αφορά τους περιορισμούς χωρητικότητας διάρκειας έως επτά συνεχόμενων ημερών που δεν χρειάζεται να δημοσιευθούν σύμφωνα με το σημείο 8 και για τους οποίους ματαιώνεται, εκτρέπεται ή αντικαθίσταται με άλλους τρόπους μεταφοράς άνω του 10 % του εκτιμώμενου όγκου κυκλοφορίας σιδηροδρομικής γραμμής, οι οποίοι επέρχονται κατά την ακόλουθη περίοδο του πίνακα δρομολογίων και τους οποίους ο διαχειριστής υποδομής πληροφορείται το αργότερο 6 μήνες και 15 ημέρες πριν από τη μεταβολή του πίνακα δρομολογίων, ο διαχειριστής υποδομής συμβουλεύεται τους ενδιαφερόμενους αιτούντες σχετικά με τους προβλεπόμενους περιορισμούς χωρητικότητας και ανακοινώνει τους επικαιροποιημένους περιορισμούς χωρητικότητας τουλάχιστον τέσσερις μήνες πριν από τη μεταβολή του πίνακα δρομολογίων. Ο διαχειριστής υποδομής παρέχει λεπτομερή στοιχεία σχετικά με τις προσφερόμενες σιδηροδρομικές διαδρομές το αργότερο τέσσερις μήνες, για τις επιβατικές αμαξοστοιχίες, και το αργότερο ένα μήνα, για τις εμπορευματικές αμαξοστοιχίες, πριν από την έναρξη του περιορισμού χωρητικότητας, εκτός εάν ο διαχειριστής υποδομής και οι ενδιαφερόμενοι αιτούντες συμφωνήσουν συντομότερο χρονικό περιθώριο.
            
            
               (13)Οι διαχειριστές υποδομής μπορούν να αποφασίσουν να εφαρμόσουν πιο αυστηρά κατώτατα όρια για τους περιορισμούς χωρητικότητας, βασιζόμενα σε χαμηλότερα ποσοστά εκτιμώμενου όγκου κυκλοφορίας ή σε συντομότερες διάρκειες από τις αναφερόμενες στο παρόν παράρτημα, ή να εφαρμόσουν κριτήρια επιπροσθέτως των κριτηρίων που αναφέρονται στο παρόν παράρτημα, κατόπιν διαβούλευσης με τους αιτούντες και τους φορείς εκμετάλλευσης εγκαταστάσεων. Δημοσιεύουν τα κατώτατα όρια και τα κριτήρια ομαδοποίησης των περιορισμών χωρητικότητας στις οικείες δηλώσεις δικτύου σύμφωνα με το σημείο 3 του παραρτήματος IV.  
            
            
               (14)Ο διαχειριστής υποδομής μπορεί να αποφασίσει να μην εφαρμόσει τις προθεσμίες που αναφέρονται στα σημεία 8 έως 12, εάν ο περιορισμός χωρητικότητας απαιτείται για να αποκατασταθεί η ασφαλής λειτουργία των σιδηροδρομικών δρομολογίων, εάν το χρονοδιάγραμμα των περιορισμών εκφεύγει του ελέγχου του διαχειριστή υποδομής, εάν η εφαρμογή των προθεσμιών αυτών θα ήταν οικονομικά αναποτελεσματική ή ανεύθυνη όσον αφορά τη διάρκεια ζωής ή την κατάσταση των περιουσιακών στοιχείων, ή εάν συμφωνούν όλοι οι ενδιαφερόμενοι αιτούντες. Στις περιπτώσεις αυτές και στην περίπτωση τυχόν άλλων περιορισμών χωρητικότητας που δεν αποτελούν αντικείμενο διαβούλευσης σύμφωνα με άλλες διατάξεις του παρόντος παραρτήματος, ο διαχειριστής υποδομής συμβουλεύεται τους ενδιαφερόμενους αιτούντες και τους κύριους φορείς εκμετάλλευσης εγκαταστάσεων παροχής υπηρεσιών χωρίς καθυστέρηση.
            
            
               (15)Στις πληροφορίες που πρέπει να παρέχει ο διαχειριστής υποδομής όταν ενεργεί σύμφωνα με τα σημεία 8, 12 ή 14 περιλαμβάνονται:
            
            
               α)η προγραμματισμένη ημέρα, 
            
            
               β)η ώρα και, μόλις οριστεί, η ώρα έναρξης και λήξης του περιορισμού χωρητικότητας, 
            
            
               γ)το τμήμα της γραμμής που επηρεάζεται από τον περιορισμό και, 
            
            
               δ)κατά περίπτωση, η χωρητικότητα των παρακαμπτήριων διαδρομών. 
            
            
               Ο διαχειριστής υποδομής δημοσιεύει τις εν λόγω πληροφορίες, ή σύνδεσμο που παραπέμπει σε αυτές, στην οικεία δήλωση δικτύου που αναφέρεται στο σημείο 3 του παραρτήματος IV. Ο διαχειριστής υποδομής επικαιροποιεί τις πληροφορίες αυτές. 
            
            
               (16)Όσον αφορά τους περιορισμούς χωρητικότητας διάρκειας τουλάχιστον 30 συνεχόμενων ημερών που επηρεάζουν άνω του 50 % του εκτιμώμενου όγκου κυκλοφορίας σιδηροδρομικής γραμμής, ο διαχειριστής υποδομής παρέχει στους αιτούντες κατόπιν αιτήματός τους κατά τον πρώτο γύρο διαβούλευσης σύγκριση των αναμενόμενων συνθηκών σε δύο τουλάχιστον εναλλακτικές περιπτώσεις περιορισμένης χωρητικότητας. Ο διαχειριστής υποδομής καταρτίζει από κοινού με τους αιτούντες τις εν λόγω εναλλακτικές περιπτώσεις με βάση τις εισηγήσεις τους κατά την υποβολή των αιτημάτων τους. 
            
            
               Για κάθε εναλλακτική περίπτωση, η σύγκριση περιλαμβάνει τουλάχιστον:
            
            
               α)τη διάρκεια του περιορισμού χωρητικότητας, 
            
            
               β)τα αναμενόμενα ενδεικτικά οφειλόμενα τέλη χρήσης υποδομής, 
            
            
               γ)τη διαθέσιμη χωρητικότητα στις παρακαμπτήριες διαδρομές, 
            
         
         
            
               δ)τις διαθέσιμες εναλλακτικές διαδρομές και 
            
            
               ε)τους ενδεικτικούς χρόνους διαδρομής. 
            
            
               Πριν επιλέξει από τις εναλλακτικές λύσεις περιορισμού της χωρητικότητας, ο διαχειριστής υποδομής συμβουλεύεται τους ενδιαφερόμενους αιτούντες και λαμβάνει υπόψη τις επιπτώσεις των διαφόρων εναλλακτικών λύσεων στους εν λόγω αιτούντες και στους χρήστες των υπηρεσιών.
            
            
               (17)Όσον αφορά τους περιορισμούς χωρητικότητας διάρκειας μεγαλύτερης των 30 συνεχόμενων ημερών που επηρεάζουν άνω του 50 % του εκτιμώμενου όγκου κυκλοφορίας σιδηροδρομικής γραμμής, ο διαχειριστής υποδομής καθορίζει κριτήρια για να προσδιοριστεί ποιες αμαξοστοιχίες για κάθε τύπο υπηρεσίας πρέπει να εκτραπούν, λαμβάνοντας υπόψη τους εμπορικούς και επιχειρησιακούς περιορισμούς του αιτούντος, εκτός αν οι εν λόγω επιχειρησιακοί περιορισμοί απορρέουν από διαχειριστικές ή οργανωτικές αποφάσεις του αιτούντος, και με την επιφύλαξη του στόχου της μείωσης του κόστους του διαχειριστή υποδομής σύμφωνα με το άρθρο 30 παράγραφος 1. Ο διαχειριστής υποδομής δημοσιεύει στη δήλωση δικτύου τα εν λόγω κριτήρια μαζί με προκαταρκτική κατανομή της εναπομένουσας χωρητικότητας στα διάφορα είδη σιδηροδρομικών υπηρεσιών όταν ενεργεί σύμφωνα με το σημείο 8. Μετά το πέρας της διαβούλευσης και με την επιφύλαξη των υποχρεώσεων του διαχειριστή υποδομής, όπως προβλέπεται στο σημείο 3 του παραρτήματος IV, ο διαχειριστής υποδομής, με βάση την ανάδραση που λαμβάνει από τους αιτούντες, παρέχει στις ενδιαφερόμενες σιδηροδρομικές επιχειρήσεις ενδεικτική ανάλυση της εναπομένουσας χωρητικότητας ανά είδος υπηρεσίας.